
JAVASLATOK
Az Állampolgári Jogi, Bel- és Igazságügyi Bizottság felkéri a Költségvetési Ellenőrző Bizottságot mint illetékes bizottságot, hogy állásfoglalásra irányuló indítványába foglalja bele az alábbi javaslatokat:
[bookmark: restart]1.	üdvözli, hogy az Európai Unió Bűnüldözési Képzési Ügynöksége (CEPOL) 2022. évi pénzügyi évre vonatkozó éves beszámolójának alapjául szolgáló ügyleteket a Számvevőszék minden lényegi szempontból jogszerűnek és szabályszerűnek ítélte; sajnálja, hogy 4,2 millió EUR nem megfelelő kiadás volt, amely meghaladta az ellenőrzésre vonatkozóan meghatározott lényegességi küszöböt, ezért a Számvevőszék korlátozott véleményt adott ki a kifizetések jogszerűségéről és szabályszerűségéről;
2.	üdvözli, hogy megfelelő korrekciós intézkedéseket hoztak a Számvevőszék előző években tett észrevételei többségének kezelése érdekében; megállapítja, hogy 2020 óta a Számvevőszék minden évben észrevételeket tett a közbeszerzéssel kapcsolatos hiányosságok és szabálytalanságok miatt; megjegyzi továbbá, hogy 2021-ben és 2022-ben ezek az észrevételek a kifizetésekre is vonatkoztak; sajnálja, hogy az előző évek egyik, a közbeszerzési eljárásra vonatkozó észrevételére való reagálás még mindig folyamatban van;
3.	hangsúlyozza, hogy a CEPOL a viszonylag kis mérete és csekély éves költségvetése miatt képzési tevékenységei révén célcsoportjának csak kis hányadát éri el közvetlenül; ösztönzi a Bizottságot, hogy készítsen értékelő tanulmányt a CEPOL és az ugyanezen feladatkört ellátó más ügynökségek összevonásának megvalósíthatóságáról;
4.	megjegyzi, hogy a beszámoló alapjául szolgáló kifizetések jogszerűségéről és szabályszerűségéről szóló korlátozott számvevőszéki vélemény alapja két keretszerződés alapján teljesített szolgáltatási kérelmek és kapcsolódó kifizetések voltak; emlékeztet a CEPOL azon válaszára, hogy a jogi kötelezettségvállalás formalitásainak hiányosságai ellenére a szolgáltatásokat a CEPOL igényeivel összhangban és ellenőrzése mellett rendelték meg, és hogy nem merült fel veszteség; tudomásul veszi továbbá a Számvevőszék arra vonatkozó észrevételét, hogy az oktatási-szerkesztési szolgáltatásokra vonatkozó keretszerződés végrehajtása 2022-ben elégtelen volt, és tudomásul veszi azt a következtetését, hogy az e keretszerződés szerinti valamennyi kifizetés, amely 2022-ben 152 655 EUR-t tett ki, szabálytalan volt; sajnálatát fejezi ki amiatt, hogy a Számvevőszék megállapításai feltárták, hogy a kifizetett munka nem felelt meg a ténylegesen elvégzett munkának, és hogy nem álltak rendelkezésre alapvető ellenőrzési bizonyítékok a kifizetett összegek alátámasztására; megjegyzi, hogy a CEPOL korrekciós intézkedéseket vezetett be a megállapított szabálytalanságok orvoslására;
5.	üdvözli, hogy 2022-ben a CEPOL 418 képzést szervezett, amelyeken 43 838 bűnüldözési tisztviselő vett részt, és 296 csereprogram került sikeresen végrehajtásra; nagyra értékeli továbbá az alapvető jogokkal foglalkozó szakértői csoport stratégiai dokumentumát, amelynek célja az alapvető szempontok beépítése valamennyi képzési tevékenységbe; megelégedéssel veszi tudomásul, hogy 2022-ben ad hoc képzést szerveztek az oknyomozó újságírók védelméről; üdvözli a gyűlölet-bűncselekmények témáiról szóló speciális képzési tevékenységeket, amelyek az áldozatok hatékony támogatási megoldásaival kapcsolatos ismereteket terjesztik;
6.	emlékeztet arra, hogy az uniós szintű bűnüldözési képzésnek a tagállamok képzési igényeivel összhangban tükröznie kell az uniós prioritásokat, és támogatnia kell a súlyos és szervezett bűnözésre és a belső biztonságot fenyegető egyéb veszélyekre adott uniós választ, és hogy az alapvető jogok védelmének a CEPOL képzési tevékenységeinek központi pillérét kell képeznie; tudomásul veszi a terrorizmus elleni küzdelemmel kapcsolatos képzési tevékenységeket, többek között a terrorizmus finanszírozásával, a terrorizmussal és a tűzfegyverekkel, a külföldi terrorista harcosokkal, valamint a szélsőségesség és a radikalizálódás elleni küzdelemmel kapcsolatos tevékenységeket; több uniós szintű képzésre szólít fel a kiberbűnözéssel, a kibernyomozással, a mesterséges intelligenciával, az adatvédelemmel, az alapvető jogokkal és a rasszizmus elleni küzdelemmel kapcsolatban; felhívja a CEPOL-t, hogy valamennyi tevékenysége során biztosítsa a teljes átláthatóságot, valamint az alapvető jogok és a nemzetközi jog teljes körű tiszteletben tartását, különös tekintettel a harmadik országokkal folytatott tevékenységeire; 
7.	nagyra értékeli továbbá, hogy a CEPOL számos webináriumot tartott az ukrajnai háborúval kapcsolatban, és külön ad hoc képzési igényelemzést készített; valamint hogy a CEPOL támogatta az ukrán főügyészséget egy a nyílt forráskódú hírszerzésre vonatkozó képzés kidolgozásában, és amikor csak lehetett, további helyeket kínált az ukrán résztvevőknek a képzésekben;
8.	tudomásul veszi a harmadik országokkal, uniós ügynökségekkel, szervekkel és hálózatokkal, különösen az Europollal, az Eurojusttal, a Frontexszel, az EJTN-nel, az Európai Bizottsággal, az EMCDDA-val, az EUIPO-val, az FRA-val, az EASO-val és az Interpolhoz hasonló nemzetközi szervezetekkel folytatott szoros együttműködést;

